EFF misluk in aansoek vir tersydestelling van hofbevelJulius Malema Foto: Werner Beukes/SAPA Ondersteuners van die Ekonomiese Vryheidsvegters (EFF) het vandag in die Noord-Gautengse Hooggeregshof misluk in ’n poging om namens onwettige plakkers ’n tussentydse hofbevel wat in Desember uitgereik is tersyde gestel te kry. Die onwettige plakkers en ondersteuners van die EFF het in Desember onwettige strukture op die plaas Bultfontein, noord van Pretoria, opgerig. ’n Hofbevel is in Desember bekom waarna die onwettige strukture deur die Rooimiere verwyder is. Die bevel sou vandag permanent gemaak word. Die EFF se regsverteenwoordiger het vanoggend probeer om die tydelike hofbevel tersyde te laat stel. Die saak is reeds aangehoor en tot 10 Maart 2015 uitgestel. Dit gee die regsverteenwoordigers kans om die opponerende hofstukke wat gistermiddag laat deur die onwettige plakkers afgelewer is, te bestudeer en te beantwoord. “Ons bied deur middel van ons takstrukture regoor Suid-Afrika aan gemeenskappe die vermoë om hul regte op te eis, en met dié stap staan ons op vir die beskerming van eiendomsregte,” het Tarien Cooks, AfriForum se provinsiale koördineerder vir Gauteng-Noord, gesê.